b'\n_START_ARTICLE_\nMalt\n_START_PARAGRAPH_\nMalt er spiret og t\xc3\xb8rket korn, oftest bygg p\xc3\xa5 grunn av byggets h\xc3\xb8ye enzympotensial.  I prosessen dannes ulike enzymer, som vanligvis brukes til \xc3\xa5 bryte ned stivelsen ned til sukkerarter gjennom enzymatisk aktivitet under mesking. Malt brukes til \xc3\xa5 brygge \xc3\xb8l og til produksjon av enkelte typer brennevin, s\xc3\xa6rlig whisky.  Malt fremstilles industrielt i et malteri. Malt er rikt p\xc3\xa5 B-vitamin.\n_START_SECTION_\nFra korn til maltekstrakt\n_START_PARAGRAPH_\nVed \xc3\xa5 vaske og skylle kornet vil det begynne \xc3\xa5 spire.  Etter noen dager lar man det spirede kornet t\xc3\xb8rke ved en bestemt temperatur, og det t\xc3\xb8rkede produktet er det som med rette kan kalles malt.  Malten males, helst gjennom flatpressing, deretter trekker man ut sukkerartene gjennom mesking \xe2\x80\x93 man bader den malte malten i varmt vann ved en bestemt temperatur, sukkerartene l\xc3\xb8ses opp i vannet, som trekkes ut.  Dette vannet kalles v\xc3\xb8rter og kan foruten \xc3\xb8lbrygging ogs\xc3\xa5 brukes til v\xc3\xb8rter\xc3\xb8l.  Man kan videre t\xc3\xb8rke v\xc3\xb8rteren slik at man st\xc3\xa5r igjen med bare sirup, som kalles maltekstrakt.\n_START_SECTION_\nPilsnermalt\n_START_PARAGRAPH_\nPilsnermalt er en s\xc3\xa6rlig lys malt (EBC 2-3) som brukes i de fleste lysere \xc3\xb8ltyper. Ogs\xc3\xa5 i mange m\xc3\xb8rkere \xc3\xb8l inng\xc3\xa5r en god del pilsnermalt. Den har en sluttemperatur p\xc3\xa5 72-80\xc2\xb0C.\n_START_SECTION_\nWienermalt\n_START_PARAGRAPH_\nWienermalt er m\xc3\xb8rkere enn pilsnermalt (EBD 10). Den brukes i m\xc3\xb8rkere \xc3\xb8ltyper som f.eks. det tyske M\xc3\xa4rzenbier.\n_START_SECTION_\nPale Ale-malt\n_START_PARAGRAPH_\nPale Ale-malt har en farge som ligger mellom pilsnermalt og wienermalt, og brukes i de engelske Pale Ales.\n_START_SECTION_\nBayermalt\n_START_PARAGRAPH_\nBayermalt eller m\xc3\xbcnchnermalt har en sluttemperatur p\xc3\xa5 100-105 \xc2\xb0C, og er mye m\xc3\xb8rkere enn pilsnermalt (EBC 25-70). Den brukes i m\xc3\xb8rke \xc3\xb8ltyper med utpreget maltsmak. Det finnes ogs\xc3\xa5 en lys m\xc3\xbcnchnermalt med fargestyrke 15.\n_START_SECTION_\nKaramellmalt\n_START_PARAGRAPH_\nI motsetning til de ovennevnte basismalttypene er karamellmalt behandlet p\xc3\xa5 en slik m\xc3\xa5te at sukkerstoffene er blitt karamellisert og dermed ikke lenger danner tilgjengelig n\xc3\xa6ring for gj\xc3\xa6rsoppene. Karamellmalt forsyner \xc3\xb8let med farge og s\xc3\xb8tsmak. Fargen kan variere mellom 5 og 500 EBC. Blant norske \xc3\xb8lsorter brukes karamellmalt i bayer\xc3\xb8l, jule\xc3\xb8l og bokk\xc3\xb8l. Karamellmalt brukes ogs\xc3\xa5 til \xc3\xa5 framstille alkoholsvake og alkoholfrie \xc3\xb8ltyper.\n_START_SECTION_\nMelanoidinmalt\n_START_PARAGRAPH_\nMelanoidinmalt framstilles ved en spesiell t\xc3\xb8rkeprosess som gir et h\xc3\xb8yt innhold av dekstrin, som gir \xc3\xb8let en kraftig smak. Fargen ligger omkring 70 EBC.\n_START_SECTION_\nSurmalt\n_START_PARAGRAPH_\nSurmalt er en spesialmalt som gjennomg\xc3\xa5r en melkesyregj\xc3\xa6ring i t\xc3\xb8rkeprosessen. Surmalt senker pH-verdien i mesken, og kan p\xc3\xa5 den m\xc3\xa5ten brukes til \xc3\xa5 motvirke uheldige egenskaper ved bryggevannet \xe2\x80\x93 uten kunstige tilsetninger.\n_START_SECTION_\nFargemalt\n_START_PARAGRAPH_\nFargemalt eller r\xc3\xb8stet malt t\xc3\xb8rkes spesielt lenge og med en h\xc3\xb8y sluttemperatur, slik at fargen blir m\xc3\xb8rkebrun eller svart. Den brukes til \xc3\xa5 forsterke fargen p\xc3\xa5 m\xc3\xb8rke \xc3\xb8lsorter (f.eks. Guinness), men gir i tillegg en s\xc3\xa6rlig aroma og smak som kan minne om m\xc3\xb8rk sjokolade eller kaffe. Fordi byggskallet forkulles og gir vond smak ved s\xc3\xa5 h\xc3\xb8y temperatur, brukes bygg der skallet er fjernet. Det spesielle, tyske schwarzbier er brygget p\xc3\xa5 r\xc3\xb8stet malt. Noen av de m\xc3\xb8rke hvete\xc3\xb8ltypene anvender r\xc3\xb8stet hvetemalt.\n_START_SECTION_\nR\xc3\xb8ykmalt\n_START_PARAGRAPH_\nR\xc3\xb8ykmalt er malt t\xc3\xb8rket med r\xc3\xb8yk, og som derfor gir r\xc3\xb8yksmak til \xc3\xb8let. Malten kan f\xc3\xa5 ulike farger. Man finner det ofte i tradisjons\xc3\xb8l, da gamle bryggemetoder gjerne inneb\xc3\xa6rer t\xc3\xb8rking i badstuer eller r\xc3\xb8ykstuer med \xc3\xa5pen ild, hvilket gir malten r\xc3\xb8ykpreg.'